দক্ষিণ আফ্রিকা সিরিজের জন্য দল ঘোষণা করল ভারত!

ওয়েব ডেস্ক : নভেম্বরেই হবে ভারত বনাম দক্ষিণ আফ্রিকার মধ্যে টেস্ট সিরিজ (India vs South Africa Test Series 2025)। তার জন্য ১৫ জনের দল ঘোষণা করল বিসিসিআই (BCCI)। তবে সেই তালিকায় ফের উপেক্ষিত মহম্মদ শামি (Mohammed Shami)। দলে জায়গা পেলেন ঋষভ পন্থ (Risabh Pant) ও আকাশ দীপ (Akash Deep)। কিন্তু প্রশ্ন উঠছে, ঘরোয়া ক্রিকেটে এত ভালো পারফর্ম করার পরেও কেন দলে জায়গা পেলেন না শামি?

মূলত, দক্ষিণ আফ্রিকার বিরুদ্ধে দু’টি টেস্ট ম্যাচ খেলবে ভারত (India)। এই সিরিজ হবে ভারতের মাটিতেই। ১৪ নভেম্বর থেকে শুরু হবে প্রথম টেস্ট। শেষ হবে ১৮ নভেম্বর। তার পরে ২২ নভেম্বর থেকে শুরু হবে দ্বিতীয় টেস্ট ম্যাচ। চলবে ২৬ নভেম্বর পর্যন্ত। তার জন্য ঘোষণা করা হয়েছে দল। অধিনায়ক শুভমন গিল ও সহ অধিনায়ক ঋষভ পন্থ। মূলত, সম্প্রতি ভারতের ‘এ’ দলের হয়ে ভালো পারফর্ম করেছিলেন পন্থ। ফলে তিনি যে দলে জায়গা পেতেন তা একপ্রকার নিশ্চিত ছিল।

আরও খবর : সোনার ব্যাটে রিচাকে সম্মানিত করতে চলেছে সিএবি!

তবে অনেকে মনে করেছিলেন দক্ষিণ আফ্রিকার বিরুদ্ধে হয়তো দলে সুযোগ পাবেন মহম্মদ শামি (Mohammed Shami)। কারণ রঞ্জি ট্রফিতে ভালো ছন্দে রয়েছেন তিনি। তাঁর বোলিংয়ের দাপটে উত্তরাখণ্ড ও গুজরাটকে হারিয়েছেন বাংলা। তবে তিনি দক্ষিণ আফ্রিকার বিরুদ্ধে দলে সুযোগ পেলেন না। অন্যদিকে ইংল্যান্ডের বিরুদ্ধে সিরিজে চোট পেয়ে দল থেকে ছিটকে গিয়েছিলেন আকাশ দীপ। তবে রঞ্জিতে কামব্যাক করেন তিনি। তার দরুণ এবার দক্ষিণ আফ্রিকার বিরুদ্ধে টেস্টে সুযোগ পেলেন তিনি।

দলে প্রথম কিপার হিসাবে রাখা হয়েছে ঋষভ পন্থকে। তবে দ্বিতীয় কিপার হিসাবে রাখা হয়েছে ধ্রুব জুরেলকেও। রবীন্দ্র জাডেজা, ওয়াশিংটন সু্ন্দর, অক্ষর প্যাটেল, কুলদীপ যাদবকে স্পিনার হিসাবে দলে রাখা হয়েছে। পাশাপাশি দলের পেস বিভাগ সামলাবেন জশপ্রীত বুমরা, মহম্মদ সিরাজ ও আকাশ দীপ।

দেখে নিন দক্ষিণ আফ্রিকার বিরুদ্ধে ভারতের দল

শুবমান গিল (অধিনায়ক), ঋষভ পন্থ (উইকেটকিপার) (সহ অধিনায়ক), যশস্বী জয়সওয়াল, কেএল রাহুল, সাই সুদর্শন, দেবদত্ত পাড্ডিকল, ধ্রুব জুরেল, রবীন্দ্র জাডেজা, ওয়াশিংটন সুন্দর, জশপ্রীত বুমরা, অক্ষর প্যাটেল, নীতীশ কুমার রেড্ডি, মহম্মদ সিরাজ, কুলদীপ যাদব, আকাশ দীপ